RAPORT AL COMISIEI CĂTRE PARLAMENTUL EUROPEAN ȘI CONSILIU Raport anual privind progresele înregistrate în 2010 de întreprinderile comune ale inițiativelor tehnologice comune /* COM/2012/0190 final */





RAPORT AL COMISIEI CĂTRE PARLAMENTUL EUROPEAN ȘI CONSILIU Raport anual privind progresele înregistrate în 2010 de întreprinderile comune ale inițiativelor tehnologice comune 1. Introducere Inițiativele tehnologice comune reprezintă un nou mod de realizare a parteneriatelor public‑privat în domeniul cercetării industriale la nivel european. Acestea au fost elaborate ca proiecte-pilot în perioada 2007-2008, în cadrul celui de-al șaptelea program-cadru[1] în cinci domenii strategice – aeronautica și transportul aerian (inițiativa „Clean Sky”), sănătatea publică (Inițiativa privind medicamentele inovatoare), tehnologiile pilelor de combustie și ale hidrogenului (inițiativa privind pilele de combustie și hidrogenul), sistemele informatice integrate (inițiativa ARTEMIS) și nanoelectronica (inițiativa ENIAC)[2]. Prin faptul că reunesc industria, comunitatea de cercetare și UE pentru a defini programe comune de cercetare și pentru a investi în activități de cercetare multinaționale la scară largă, în special în perioadele de recesiune a activității economice mondiale, inițiativele tehnologice comune (ITC-urile) reprezintă o șansă interesantă pentru Europa de a-și întări competitivitatea pe baza principiilor de excelență științifică, deschidere și inovare. Raportul anual privind progresele înregistrate de întreprinderile comune ale inițiativelor tehnologice comune (denumite în continuare „întreprinderile comune ale ITC-urilor”) este elaborat în conformitate cu articolul 11 alineatul (1) din fiecare regulament al Consiliului privind înființarea unei inițiative tehnologice comune individuale, conform căruia „Comisia prezintă Parlamentului European și Consiliului un raport anual cu privire la progresele înregistrate de întreprinderea comună a [denumirea inițiativei tehnologice comune]. Acest raport conține detalii cu privire la implementare, inclusiv numărul de propuneri prezentate, numărul de propuneri selectate pentru finanțare, tipul de participanți, inclusiv IMM-uri, precum și statistici pentru fiecare țară”. Temeiul juridic prevede, de asemenea, o cerință de a include, dacă este cazul, informații cu privire la rezultatele evaluării realizate de evaluatorul de tehnologii, care să definească impactul asupra mediului și beneficiile rezultatelor globale ale întreprinderii comune Clean Sky[3]. Deoarece prima evaluare a fost anticipată la sfârșitul anului 2011, prezentul raport oferă o imagine de ansamblu a etapelor pregătitoare din cadrul proiectării și dezvoltării sistemului privind evaluatorul de tehnologii, desfășurate în 2010. Prezentul raport este al doilea document de sine‑stătător care furnizează informații Parlamentului European și Consiliului cu privire la progresele înregistrate de întreprinderile comune ale ITC-urilor de la instituirea lor. Activitățile din 2008 ale întreprinderilor comune au fost incluse în Raportul anual general privind activitățile de cercetare și dezvoltare tehnologică ale Uniunii Europene în 2008[4] și, mai concret, anexate la documentul de lucru al serviciilor Comisiei[5] care însoțește acest raport. Mai târziu, s-a decis modificarea domeniului de aplicare al raportului și separarea descrierii activităților întreprinderilor comune ale ITC‑urilor de cea a activităților generale de cercetare și dezvoltare ale Comisiei. Primul raport de sine-stătător privind activitățile din 2009 ale întreprinderilor comune ale ITC-urilor[6] a fost adoptat în septembrie 2011. Serviciile Comisiei au depus eforturi considerabile pentru a prezenta la timp Parlamentului European și Consiliului rezultatele din anul următor ale activităților întreprinderilor comune ale ITC-urilor, care fac obiectul raportului respectiv. Prezentul Raport anual privind progresele înregistrate în 2010 de întreprinderile comune ale inițiativelor tehnologice comune este elaborat în urma primelor evaluări intermediare ale întreprinderilor comune, prevăzute la articolul 11 alineatul (2) din regulamentele relevante ale Consiliului. Raportul ia în considerare recomandările experților formulate în rapoartele intermediare de evaluare, răspunsul Comisiei[7], precum și acțiunile specifice planificate de ITC-uri în conformitate cu aceste recomandări. De asemenea, raportul ține seama de avizul Curții de Conturi Europene formulat în rapoartele privind conturile anuale ale întreprinderilor comune ale ITC-urilor pentru exercițiul financiar încheiat la 31 decembrie 2010[8]. Raportul începe cu o scurtă prezentare a întreprinderilor comune ale ITC-urilor, sintetizează principalele realizări din 2010 ale acestora și evidențiază domeniile în care sunt necesare îmbunătățiri în viitor. Prezentul raport este însoțit de un document de lucru al serviciilor Comisiei care conține, în esență, informații statistice referitoare la activitățile de cercetare din cursul anului ale întreprinderilor comune ale ITC-urilor, în conformitate cu articolul 11 alineatul (1) din regulamentele relevante ale Consiliului. 2. Scurtă prezentare a întreprinderilor comune ale ITC-urilor Inițiativele tehnologice comune au fost constituite sub forma unor întreprinderi comune în temeiul articolului 187 din Tratatul privind funcționarea UE (fostul articol 171 din Tratatul de instituire a Comunității Europene) care stipulează că „Uniunea poate constitui întreprinderi comune sau orice altă structură necesară bunei desfășurări a programelor de cercetare, de dezvoltare tehnologică și demonstrative ale Uniunii”. Ele au fost instituite ca „organisme comunitare”, astfel cum sunt definite la articolul 185 din Regulamentul financiar al UE[9]. Întreprinderile comune ale ITC-urilor, al căror obiectiv central este sprijinirea principalelor domenii în care cercetarea și dezvoltarea tehnologică pot contribui la competitivitatea europeană și la îmbunătățirea calității vieții, dar în care instrumentele tradiționale ale programului-cadru nu sunt adecvate[10], au fost introduse ca o noutate majoră în cadrul celui de-al șaptelea Program‑cadru (PC7). În conformitate cu programul specific „Cooperare” din cadrul PC7, în perioada 2007-2008 au fost înființate, pentru o perioadă limitată care se va încheia la 31 decembrie 2017, cinci întreprinderi comune ale ITC-urilor: (1) Întreprinderea comună în domeniul aeronauticii și al transportului aerian (Clean Sky), care vizează creșterea competitivității industriei aeronautice europene și, totodată, atenuarea emisiilor și a zgomotului, înființată prin Regulamentul (CE) nr. 71/2008 al Consiliului din 20 decembrie 2007; (2) Întreprinderea comună pentru punerea în aplicare a inițiativei tehnologice comune privind medicamentele inovatoare (IMI) care încurajează dezvoltarea unor medicamente mai bune și mai sigure pentru pacienți, înființată prin Regulamentul (CE) nr. 73/2008 al Consiliului din 20 decembrie 2007; (3) Întreprinderea comună „Pile de combustie și hidrogen” (FCH), care accelerează dezvoltarea și implementarea alimentării cu hidrogen și a tehnologiilor pilelor de combustie, înființată prin Regulamentul (CE) 521/2008 al Consiliului din 30 mai 2008; (4) Întreprinderea comună în domeniul sistemelor informatice integrate (ARTEMIS) care sprijină industria europeană în vederea consolidării poziției sale de lider mondial în domeniul tehnologiilor informatice integrate, înființată prin Regulamentul (CE) nr. 74/2008 al Consiliului din 20 decembrie 2007; (5) Întreprinderea comună în domeniul tehnologiei nanoelectronicii 2020 (ENIAC) care vizează să atingă un nivel foarte ridicat de miniaturizare necesar pentru următoarea generație de componente nanoelectronice, înființată prin Regulamentul (CE) nr. 72/2008 al Consiliului din 20 decembrie 2007. Pentru a-și atinge obiectivele, întreprinderile comune selectează proiecte prin cereri anuale de propuneri, deschise și competitive, în urma unui proces de depunere și de evaluare având una sau două etape. Ele oferă finanțare pentru proiecte de colaborare și pentru acțiuni de coordonare și sprijin. Cererile de propuneri lansate de întreprinderea comună Clean Sky sunt mai specifice datorită domeniului lor de aplicare, duratei mai scurte și rezultatelor preconizate, care ar trebui să fie la niveluri mai ridicate de pregătire tehnologică. Astfel, Clean Sky publică mai multe cereri de propuneri pe an. Înainte ca acestea să devină autonome, Comisia Europeană, în calitate de membru cofondator, a fost responsabilă cu înființarea și cu funcționarea inițială a întreprinderilor comune ale ITC‑urilor. După ce întreprinderile comune și-au creat propriul cadru juridic și financiar, demonstrând capacitatea de a-și implementa propriul buget, li s-a acordat autonomie față de Comisie. ARTEMIS, IMI și Clean Sky și-au dobândit în mod oficial autonomia în perioada octombrie‑noiembrie 2009, fiind urmate de ENIAC în mai și de FCH în noiembrie 2010. Astfel, 2010 a fost primul an integral de funcționare autonomă a majorității întreprinderilor comune ale ITC-urilor. 3. Principalele realizări în 2010 După lansarea relativ lentă a întreprinderilor comune ale ITC-urilor, datorată într-o oarecare măsură limitărilor cadrului juridic și de reglementare în vigoare aplicabil unui „organism comunitar”[11], cele cinci întreprinderi comune au arătat, în 2010, că noul model de afaceri între sectorul public și cel privat în domeniul cercetării promite să aibă succes. Activitățile ITC‑urilor care au fost lansate și care sunt deja în curs au fost recunoscute ca fiind în general eficiente și de înaltă calitate, în conformitate cu concluziile primei evaluări intermediare a întreprinderilor comune, realizată în 2010 (aprilie 2011 pentru întreprinderea comună FCH). 3.1. Activități operaționale În 2010, cele cinci întreprinderi comune ale ITC-urilor și-au concentrat eforturile asupra gestionării cererilor de propuneri – finalizarea negocierilor, semnarea acordurilor de grant și demararea proiectelor provenind din cererile de propuneri publicate în 2008 și 2009, precum și lansarea cererilor de propuneri pentru 2010, evaluarea și selecționarea propunerilor câștigătoare și, pentru unele ITC-uri, începerea procesului de negociere. Întreprinderile comune s-au consacrat, de asemenea, pregătirii cererilor de propuneri pentru 2011: pe baza lecțiilor învățate în urma cererilor de propuneri precedente și a consultărilor cu diversele părți interesate, au fost definite temele viitoarelor cereri de propuneri. Cererile de propuneri ale tuturor întreprinderilor comune ale ITC-urilor au reușit să atragă o gamă largă de participanți din Europa și țările asociate la PC7. În general, la cererile de propuneri au participat un mare număr de IMM-uri. Cu toate acestea, a trebuit ca ITC-urile să soluționeze unele obstacole pentru a consolida implicarea IMM-urilor în activitățile lor de cercetare. Cu privire la proiectele în curs, potrivit observațiilor inițiale acestea reușesc să abordeze prioritățile identificate în agendele de cercetare ale întreprinderilor comune ale ITC-urilor și sunt complementare cu alte activități ale PC7 din același domeniu, fără a li se suprapune sau a le reproduce. Acest lucru a fost asigurat prin controale periodice. În același timp, proiectele în curs au demonstrat un progres tehnic satisfăcător, în conformitate cu diferitele strategii industriale de implementare. În documentul de lucru al serviciilor Comisiei care însoțește prezentul raport sunt prezentate informații detaliate referitoare la activitățile de cercetare din 2010 ale întreprinderilor comune ale ITC-urilor, la tipurile de participanți, la gradul de participare a IMM-urilor, la statisticile pentru fiecare țară și la cuantumurile finanțării din cadrul cererilor de propuneri. În cursul anului 2010, majoritatea întreprinderilor comune au început să revizuiască documente strategice și să actualizeze prioritățile în materie de cercetare, punând bazele tematicii cererilor de propuneri, astfel încât aceasta să reflecte progresele științifice și evoluția necesităților diferitelor sectoare. Clean Sky a efectuat o evaluare a obiectivelor sale de mediu, astfel cum au fost definite inițial în propunerea sa tehnică[12]. Rezultatul acestei reevaluări a confirmat în mare măsură relevanța obiectivelor inițiale ale inițiativei Clean Sky. Programele de lucru privind DTI și temele conexe ale cererilor de propuneri au fost, de asemenea, revizuite pe baza acestor elemente actualizate. IMI a luat în considerare recomandarea părților interesate din industria de profil, formulată și în primul raport intermediar de evaluare și aprobată de Comisia Europeană, de a lansa o serie de ample proiecte de inițiative și de a aplica o abordare ambițioasă în formularea tematicii cererilor sale de propuneri. FCH a întreprins acțiuni specifice pentru a depăși limitările principiului potrivirii și ratele de finanțare identificate ca principal factor de risc pentru activitățile sale operaționale. ARTEMIS a demarat lucrările și ENIAC a elaborat o nouă versiune a agendei sale de cercetare, pentru a ține pasul cu noile tendințe și cu evoluția rapidă din domeniile lor respective. 3.2. Întreprinderea comună Clean Sky: evaluatorul de tehnologii Evaluatorul de tehnologii este elementul central al inițiativei Clean Sky și are ca scop evaluarea performanțelor de mediu ale tehnologiilor dezvoltate cu sprijinul acestei inițiative. Evaluatorul de tehnologii s-a redresat în urma întârzierilor înregistrate în 2009 și toate ansamblurile de activități au fost active în 2010. Prima evaluare a evaluatorului de tehnologii a fost planificată să fie realizată prin intermediul modelării sistemului de transport aerian prin compararea a două scenarii - cu și fără participarea Clean Sky. Aceasta a fost programată pentru sfârșitul anului 2011. Rezultatele evaluării vor fi prezentate în următoarele rapoarte ale Comisiei. 3.3. Activități administrative După înființarea și lansarea dificilă, dar reușită, a celor cinci întreprinderi comune, ARTEMIS, IMI și Clean Sky și-au dezvoltat progresiv propriul cadru juridic și financiar și, până la sfârșitul anului 2009, le-a fost acordată autonomia față de Comisie. Astfel, anul 2010 a fost primul an în care aceste entități au funcționat în mod autonom. Urmând aceeași cale, în 2010, ENIAC și FCH s-au axat pe finalizarea instituirii guvernanței și a sistemelor de control intern proprii, precum și pe elaborarea propriilor lor proceduri de gestionare a riscurilor. După îndeplinirea criteriilor de autonomie, li s-a acordat și acestor întreprinderi comune autonomia administrativă și operațională față de Comisie. În 2010, una dintre principalele sarcini ale întreprinderilor comune a fost dezvoltarea sistemelor și procedurilor lor interne, pentru a sprijini implementarea cu succes a activităților lor de cercetare. Procedurile Clean Sky au fost analizate și cartografiate, ceea ce a dus la elaborarea unui manual de calitate și a unui manual de proceduri financiare. A fost realizată o reexaminare a structurii organizaționale a întreprinderii comune IMI, pentru a răspunde mai bine așteptărilor părților interesate. Activități similare de revizuire și actualizare au fost realizate și la nivelul celorlalte ITC-uri. Un aspect important în acest context a fost elaborarea unor indicatori principali de performanță. Dintre cele cinci întreprinderi comune ale ITC-urilor, numai FCH și ENIAC au implementat indicatori cantitativi până la sfârșitul anului 2010. Clean Sky, IMI și ARTEMIS și-au proiectat indicatorii, dar finalizarea acestora era prevăzută în cursul anului următor. În plus, a trebuit ca întreprinderile comune, ca organisme autonome, să decidă cu privire la procedurile lor de audit intern. Clean Sky, IMI și FCH și-au stabilit propria capacitate de audit intern și au numit auditori interni. ARTEMIS și ENIAC au ales ca această activitate să fie efectuată de Serviciul de Audit Intern (IAS) al Comisiei Europene. Pentru majoritatea ITC-urilor, personalul de bază își luase deja în primire posturile înainte de 2010, iar recrutarea pentru celelalte posturi se afla în fazele finale. În 2010, entitățile au recrutat personal în conformitate cu planurile lor privind politica de personal. Este important de remarcat că, la sfârșitul anului, întreprinderile comune ale ITC-urilor, în strânsă colaborare cu Comisia Europeană, au încheiat procedura comună de achiziții publice cu privire la noile lor birouri. În ianuarie 2011, acestea s-au mutat în noul sediu, în clădirea White Atrium din Bruxelles. Referitor la activitățile lor de comunicare, Clean Sky și ENIAC au adoptat o strategie de comunicare și diseminare care a fost inclusă în agenda celorlalte întreprinderi comune, ca o prioritate pentru 2011. În general, în cursul anului, întreprinderilor comune ale ITC-urilor s-au axat pe promovarea activităților lor în rândul părților interesate și pe menținerea relațiilor cu acestea prin diferite evenimente –zile de informare, ateliere de lucru, reuniuni și conferințe. Au fost menținute relațiile cu mass-media și au fost publicate mai multe comunicate de presă referitoare la principalele teme de cercetare. De asemenea, ITC-urile au depus eforturi în vederea ameliorării identității lor vizuale și reconfigurării site-urilor lor web, care au fost utilizate ca instrument pentru anunțarea cererilor de propuneri, pentru schimbul de informații și pentru furnizarea de informații privind ultimele evoluții din sectorul respectiv. Cooperarea cu terții a fost de mare importanță pentru recunoașterea întreprinderilor comune ale ITC-urilor ca actori pe scena mondială. FCH, de exemplu, a dezvoltat bune relații de cooperare internațională cu SUA, Japonia și Republica Coreea. Inițiativa Clean Sky a menținut legături strânse cu întreprinderea comună SESAR, care investighează tehnologiile de gestionare a traficului aerian, în concordanță cu inițiativa „cerul unic” a Comisiei Europene. ARTEMIS și‑a îmbunătățit colaborarea cu Grupul de lucru ARTEMIS-IA și cu programul ITEA-2 al grupurilor EUREKA. 4. Perspective și provocări pentru viitor Prima evaluare intermediară a întreprinderilor comune a fost realizată, conform planului, până la sfârșitul anului 2010 (în aprilie 2011 pentru întreprinderea comună FCH) și a vizat calitatea și eficiența activității acestora, evaluând progresele înregistrate în direcția atingerii obiectivelor stabilite. Rezultatul global al evaluărilor este pozitiv, ceea ce denotă existența unor perspective bune pentru atingerea obiectivelor întreprinderilor comune ale ITC-urilor. Întrucât întreprinderile comune au devenit complet autonome abia recent, trebuie ca ele să dispună de o perioadă de consolidare de câțiva ani înainte ca beneficiile reale să poată fi evaluate. Totuși, cooperarea intersectorială în ceea ce privește stabilirea strategiilor principale este considerată extrem de importantă. În cazul întreprinderii comune FCH, de exemplu, acolo unde există bariere foarte specifice la intrarea pe piață, partenerii industriali au fost foarte eficace în organizarea unei evaluări obiective a potențialului de piață în raport cu alte tehnologii concurente. Alocarea stabilă de fonduri a stat și la baza angajamentului asumat de sector – în special de IMM-uri – într-un moment în care fondurile PC ar fi putut fi cu ușurință realocate în favoarea unor tehnologii concurente. În 2011, a trebuit ca cele cinci întreprinderi comune să asigure monitorizarea implementării activităților în curs și să demareze următoarele serii de proiecte, precum și monitorizarea pregătirii și lansării cererilor viitoare. A fost necesar ca temele cererilor de propuneri să fie definite pe baza agendelor de cercetare revizuite, ținând seama de forțele pieței și de ritmul rapid al evoluției tehnologice din sectoarele respective. În conformitate cu recomandările Curții de Conturi Europene și ale experților, formulate în primele rapoarte de evaluare intermediară, entitățile care inițial au înregistrat întârzieri în începerea operațiunilor lor, precum Clean Sky, ar fi trebuit să le recupereze în cel mai scurt timp pentru a-și putea atinge obiectivele în termenul stabilit. Acest lucru ar fi contribuit, de asemenea, la reducerea timpului necesar pentru efectuarea plăților către beneficiari și la îmbunătățirea implementării bugetului, care fusese considerat în general ca fiind redus în rândul tuturor întreprinderilor comune ale ITC-urilor în 2010. Întreprinderile comune ale ITC-urilor au trebuit să încurajeze și mai mult participarea largă a partenerilor industriali și academici, și în special a IMM-urilor, la activitățile lor de cercetare și să elimine, dacă a fost cazul, obstacolele din calea IMM-urilor. IMI își propusese să dezvolte o metodologie privind contribuțiile în natură și calcularea costurilor indirecte, iar FCH a inițiat deja procesul de adoptare a unei creșteri a ratelor de finanțare, care au fost considerabil mai mici decât cele din cadrul PC7. Clean Sky, ARTEMIS și ENIAC au reușit cu greu să păstreze viu interesul IMM-urilor în ceea ce privește cererile de propuneri pe care le‑au lansat. Dintr-o perspectivă administrativă, după lansarea inițială și după faza de pregătire în vederea dobândirii autonomiei, întreprinderile comune ale ITC-urilor au trebuit să depună mai apoi eforturi în scopul consolidării lor, aceasta fiind o condiție preliminară a sustenabilității și un factor de succes. Deși crearea a cinci parteneriate public-privat a reprezentat o realizare considerabilă în sine, a fost necesar ca întreprinderile comune să își dezvolte în continuare cadrele de control intern și să introducă, dacă era necesar, mecanisme suplimentare de control. Acest lucru a fost evidențiat și în rapoartele Curții de Conturi Europene, care a constatat că, până la sfârșitul anului 2010, niciuna dintre entități nu își implementase complet sistemele de control intern și sistemele de informații financiare și/sau nu își validase încă procedurile comerciale de bază, după cum se prevede în normele financiare ale întreprinderilor comune. În plus, prin implementarea indicatorilor principali de performanță de către toate întreprinderile comune ale ITC-urilor în 2011 trebuia să se evite ca rezultatele inițiativelor să devină dispersate și difuze. Scopul lor ar fi nu numai de a evalua și de a monitoriza periodic calitatea în vederea maximizării impactului asupra tuturor programelor de cercetare, ci și de a fi urmăriți cu ajutorul unui sistem riguros de monitorizare și evaluare. În 2011, un pas important în acest sens a trebuit să fie implementarea sau adoptarea, acolo unde acest lucru nu se făcuse încă, a unor planuri de audit intern exhaustive și efectuarea periodică a unor verificări ex-ante și a unor audituri ex-post. Mai mult, după cum s-a exprimat Curtea de Conturi Europeană, a trebuit ca întreprinderile comune ale ITC-urilor să definească în mod clar rolul IAS al Comisiei în cadrul normelor lor financiare. În ceea ce privește chestiunile informatice și logistice, toate întreprinderile comune au trebuit să aibă în vedere, pentru viitor, instituirea unor politici și proceduri oficiale în materie de informatică, pentru a asigura buna funcționare a ciclului de planificare și monitorizare în domeniul informaticii și pentru a furniza instrumente fiabile de gestionare a riscurilor. De asemenea, a trebuit încheiat cu autoritățile belgiene un acord de găzduire privind spațiile pentru birouri, privilegiile și imunitățile, precum și alte tipuri de asistență oferite de stat. Aceste observații au fost luate în considerare de întreprinderile comune ale ITC-urilor, iar unele acțiuni sunt deja în curs. Printre obiectivele din 2011 ale întreprinderilor comune ar fi trebuit să se numere consolidarea activităților lor de comunicare prin recurgerea la o abordare mai proactivă și mai orientată spre obiective, în special în cazul IMM-urilor și al comunității de cercetare, pentru a spori nivelul de participare al acestora la proiectele de cercetare. Potrivit recomandărilor din rapoartele intermediare de evaluare, întreprinderile comune ale ITC-urilor ar trebui să elaboreze și să implementeze planuri clare de comunicare și de diseminare, să obțină o identitate separată și să depună eforturi mai mari în vederea realizării de sinergii cu programele naționale și a cooperării internaționale cu părțile interesate din afara UE. Luând în considerare faptul că prezentul raport vizează dezvoltarea întreprinderilor comune ale ITC-urilor în primul lor an de funcționare autonomă și într-o fază în care niciunul dintre proiectele lor nu sunt finalizate, perspectivele de viitor rămân în discuție. Rezultatele obținute până în prezent de cele cinci întreprinderi comune ale ITC-urilor le definesc ca inițiative europene ambițioase, cu potențialul de a deveni un nou model consacrat de parteneriate public-privat. [1] Decizia nr. 1982/2006/CE a Parlamentului European și a Consiliului din 18 decembrie 2006 privind al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013), JO L 412, 30.12.2006, p. 1. [2] Prezentul document nu se referă la întreprinderea comună SESAR (Programul de cercetare privind managementul traficului aerian în cerul unic european), care este un parteneriat public-privat finanțat în cadrul celui de-al șaptelea program cadru și al rețelelor transeuropene de transport și dispune de propria guvernanță și de propriile mecanisme de raportare specifice. [3] Menționată la articolul 8 alineatul (1) din statutul întreprinderii comune Clean Sky, Regulamentul (CE) nr. 71/2008 al Consiliului din 20 decembrie 2007 privind înființarea întreprinderii comune Clean Sky, JO L 30, 4.2.2008, p. 1. [4] Raport anual privind activitățile de cercetare și dezvoltare tehnologică ale Uniunii Europene în 2008, COM(2009) 558 final, Bruxelles, 22.10. 2009. [5] Documentul de lucru al serviciilor Comisiei care însoțește Raportul anual privind activitățile de cercetare și dezvoltare tehnologică ale Uniunii Europene în 2008, SEC(2009) 1380 final, Bruxelles, 22.10. 2009. [6] Raport anual privind progresele înregistrate în 2009 de întreprinderile comune ale inițiativelor tehnologice comune, COM(2011) 557 final, Bruxelles, 14.9.2011. [7] Raportul Comisiei către Parlamentul European, Consiliu, Comitetul Economic și Social European și Comitetul Regiunilor „Prima evaluare intermediară a inițiativelor tehnologice comune ARTEMIS și ENIAC”, COM(2010) 752 final, Bruxelles, 16.12.2010. Documentul de lucru al serviciilor Comisiei „Raport asupra primei evaluări intermediare a [întreprinderilor comune IMI, Clean Sky și FCH]” care însoțește Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „Crearea de parteneriate în domeniul cercetării și inovării”, SEC(2011) 1072 final, Bruxelles, 21.9.2011. [8] Rapoarte privind conturile anuale ale întreprinderii comune a [denumirea ITC-ului] pentru exercițiul financiar 2010, împreună cu răspunsurile întreprinderilor comune, JO C 368, 16.12.2011. [9] Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (JO L 248, 16.9.2002, p. 1). [10] Documentul de lucru al serviciilor Comisiei „Inițiativele tehnologice comune: context, situație actuală și principalele caracteristici”, SEC(2007) 692, Bruxelles, 15.5.2007. [11] Designing together the "ideal house" for public-private partnerships in European research, JTI Sherpas’ Group, Final Report, ianuarie 2010. [12] Aceasta a constat în definirea mai precisă a previziunilor de mediu conform „aeronavei concept” specificate pentru prima evaluare a evaluatorului de tehnologii, începând cu 2010 și urmând să se încheie în 2011. Acest exercițiu a fost legat de revizuirea procedurii de selecție a tehnologiilor aplicabile și a definiției demonstratorilor, efectuată în cursul primilor doi ani ai programului.